วันนี้ผมและทีมงานวงในชลบุรีมาจัดเต็มกับร้านอาหารสุดแซ่บ ที่มีชื่อร้านสุดแนว ว่า “ปิ่นโต มหาเฮง” ย่าน นาเกลือ แหม่...แค่ได้ยินชื่อก็น่าสนใจแล้วครับ ร้านปิ่นโต มหาเฮง นี้เกิดจากธุรกิจครอบครัวเล็กๆ ของพี่เจ้าของร้าน ที่มีความชื่นชอบการทำอาหาร คำว่า ปิ่นโต เปรียบเสมือนการหิ้วกับข้าวไปทานกับครอบครัว หรือนำไปถวายวัด ซึ่งเป็นวิถีชีวิตที่อบอุ่นของคนไทย จึงเป็นที่มาของคอนเซปต์หลักของร้าน

ร้าน ปิ่นโต มหาเฮง ตั้งอยู่ที่ซอยสุขุมวิท พัทยา 31 หากวิ่งมาจากถนนสุขุมวิท เมื่อเลยซอยประปาไปนิดเดียวให้สังเกตซอย 31 ด้านซ้ายมือ ตรงเข้ามาเรื่อยๆ ร้านจะอยู่ทางขวา สามารถจอดรถที่ร้านได้เลยครับ

เมนูอาหารของที่ร้านหลักๆ แล้วจะเน้นเป็นอาหารไทยประยุกต์ที่หลากหลาย ครับ และค่อนข้างจะมีครบครันทีเดียว มีทั้งอาหารตามสั่ง ส้มตำ ยำ เครื่องดื่มชากาแฟ ข้าวมันไก่ เรียกได้ว่าครบจบในที่เดียวเลยครับ

เริ่มกันที่ส้มตำปูม้า รสชาติแซ่บอีหลีไม่เสียชื่อส้มตำ ปูม้าที่ให้มาก็สด เนื้อหวานเชียว

ต่อกันที่ ตำมั่ว ที่เรียกได้ว่ามิกซ์กันแบบจัดเต็มจริงๆ แน่นอนว่ารสชาติจัดจ้านไม่แพ้ใครอีกเช่นกัน ส้มตำที่ร้านจะไม่ได้ออกรสชาติเค็มเหมือนสไตล์อีสานแท้ แต่จะมีการประยุกต์รสชาติแบบคนชลบุรีลงไปด้วย คือมีความหวานเบาๆ ทานคู่กับข้าวเหนียวหน่อยนะ ใช่เลย 

ยำถาด ยกทัพกันมาแบบเต็มที่เลยทีเดียว ในถาดประกอบไปด้วย ยำถั่วพู ยำวุ้นเส้นทะเล ยำเล็บมือนาง เรียกได้ว่าเหมาะจริงๆ สำหรับคนที่อยากกินหลายๆ อย่าง แต่อยากสั่งแยกหลายจาน 

เป็นอย่างไรบ้างครับกับ ร้าน ปิ่นโต มหาเฮง ในวันนี้ หิวขึ้นมาทันทีเลยสิท่า สำหรับใครที่กำลังมองหาร้านอาหารไทย ตามสั่ง ส้มตำ ยำรสเด็ด ในบรรยากาศง่ายๆ สบายๆ ราคามิตรภาพ มีที่จอดรถกว้างขวาง ร้าน ปิ่นโต มหาเฮง เป็นหนึ่งในตัวเลือกที่น่าสนใจทีเดียวครับ

ร้าน ปิ่นโต มหาเฮง ตั้งอยู่ที่ซอยสุขุมวิท พัทยา 31 หากวิ่งมาจากถนนสุขุมวิท เมื่อเลยซอยประปาไปนิดเดียวให้สังเกตซอย 31 ด้านซ้ายมือ ตรงเข้ามาเรื่อยๆ ร้านจะอยู่ทางขวา สามารถจอดรถที่ร้านได้เลยครับ
